Panayiotou se minnares sal in hof getuigCosta Panayiotou ondersteun sy seun Christopher in die hof. Foto: ANA Die borgtogverhoor van Panayiotou, wat van die moord op sy vrou, Jayde, beskuldig word, is Donderdag in die Port Elizabeth-landdroshof hervat. Die staat het gesê Chanelle Coutts, die vrou met wie Panayiotou ŉ buite-egtelike verhouding gehad het, sal geroep word om oor die motief vir die moord op Jayde te getuig. Landdros Abigail Beaton het die verdediging gevra wat hulle meen ŉ geskikte bedrag vir borgtog sou wees. Advokaat Terry Price het gesê indien sy kliënt (Panayiotou) se finansiële posisie in ag geneem word, sou R50 000 ŉ regverdige bedrag wees. Beaton het die staatsaanklaer, Marius Stander, gevra wat sy siening was van Panayiotou se bereidwilligheid om sy reisdokumente in te handig. Stander het geantwoord dat dit nie Panayiotou minder van ŉ vlugrisko sal maak nie. Daarna het Beaton en Stander staatsgetuies bespreek wat moontlik deur Panayiotou beïnvloed kon word sou hy borgtog kry. Stander het gesê Panayiotou se minnares, Coutts, en haar vriendin sal direkte getuienis lewer vir die motief van die opspraakwekkende moord. Stander het bygevoeg dat die vriendin van Luthando Siyoli, Panayiotou se medebeskuldigde, Panayiotou direk betrek het by die oorhandiging van geld ná die moord. Panayiotou is in hegtenis geneem enkele dae nadat Siyoli, ŉ uitsmyter by ŉ kuierplek wat Panayiotou besit, deur die polisie vasgetrek is. ŉ Derde verdagte, Sizwezakhe Vumazonke, is later in hegtenis geneem. Al drie staan tereg op aanklagte van moord, sameswering tot moord, ontvoering en roof met verswarende omstandighede. Beaton het die saak tot Vrydag uitgestel wanneer sy uitspraak sal lewer in Panayiotou se borgtogaansoek. Lees alle vorige berigte oor die saak op Maroela Media.